Predkladacia správa

        Ministerstvo školstva Slovenskej republiky predkladá v súlade s bodom C.1.  Uznesenia vlády Slovenskej republiky č. 524 z 15. júla 2009   na rokovanie vlády návrh na uzatvorenie Dohody medzi vládou Slovenskej republiky a Európskou vesmírnou agentúrou  o spolupráci vo výskume a využívaní kozmického priestoru na mierové účely ( ďalej len „dohoda“). Ide o medzivládnu dohodu. 
        Európska vesmírna agentúra (European Space Agency – ďalej len „ESA“) je  medzivládna organizácia pre mierové využitie vesmíru. Jej cieľom  je podporovať a propagovať využitie vesmíru koordinovaním aktivít v oblasti vesmírneho výskumu a technológií medzi  štátmi, ktoré sú jej členmi alebo spolupracujú s ESA v rámci prístupových fáz, a to striktne na mierové účely. 
         Text  dohody bol konzultovaný s členmi Komisie pre účasť  Slovenskej republiky na spolupráci s Európskou vesmírnou agentúrou, ktorú zriadil podpredseda vlády a minister školstva ako poradný orgán Ministerstva školstva podľa bodu B.1 uznesenia vlády SR č. 524/2009. 
         Na základe obsahu dohody bude môcť medzi Slovenskou republikou a ESA prebiehať  vzájomná výmena informácií, účasť na školiacich programoch,  výmena výskumných pracovníkov, spolupráca pri organizovaní odborných seminárov a podobných podujatí. Slovenská republika získa štatút pozorovateľa pre Výbor ESA na ministerskej úrovni, čo je  vrcholový orgán ESA  a bude mať k dispozícii relevantné dokumenty, ktoré sú prístupné členským štátom. 
         Orgánom zodpovedným za vykonávanie tejto dohody bude Ministerstvo školstva Slovenskej republiky. Z dohody nevyplývajú pre Slovenskú republiku žiadne priame finančné záväzky.  Vykonávanie dohody, t.j. zabezpečenie  účasti slovenských odborníkov  v dohodnutých aktivitách  a prijatie expertov ESA  v SR si bude každoročne vyžadovať čiastku 50 000 Eur. Tieto výdavky budú hradené z rozpočtovej kapitoly Ministerstva školstva SR  rámci limitov schválených pre príslušný rozpočtový rok.  
 
       Materiál prešiel v termíne 22.10. – 4.11.2009 medzirezortným pripomienkovým konaním, všetky pripomienky boli zapracované.